b'\n_START_ARTICLE_\nGuillermo del Toro\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nGuillermo del Toro syntyi 9. lokakuuta 1964 Guadalajarassa Meksikossa. H\xc3\xa4n kiinnostui jo nuorella i\xc3\xa4ll\xc3\xa4 makaaberista. Lukiossa del Toro teki lyhytelokuvia ja k\xc3\xa4vi my\xc3\xb6hemmin Centro de Investigaci\xc3\xb3n y Estudios Cinematogr\xc3\xa1ficos -elokuvakoulua. 1980-luvun puoliv\xc3\xa4liss\xc3\xa4 del Toro perusti oman erikoisefektifirmansa nimelt\xc3\xa4 Necropia, joka teki efektej\xc3\xa4 Meksikon elokuvamarkkinoille._NEWLINE_Del Toron ensimm\xc3\xa4inen pitk\xc3\xa4 elokuva oli espanjan- ja englanninkielinen Cronos (1993). Elokuva kertoo antiikkikauppiaasta, joka muuttuu vampyyriksi. Meksikon elokuva-akatemia palkitsi elokuvan kahdeksalla Ariel-palkinnolla. Del Toron toinen elokuva, Miramaxin tuottama Mimic \xe2\x80\x93 \xc3\xa4\xc3\xa4ret\xc3\xb6n vaara (1997) kertoo New Yorkissa riehuvista j\xc3\xa4ttil\xc3\xa4is\xc3\xb6t\xc3\xb6k\xc3\xb6ist\xc3\xa4. Seuraava elokuva, Devil\xe2\x80\x99s Backbone (2001) on vakava historiallinen kertomus lapsista Espanjan sis\xc3\xa4llissodassa._NEWLINE_Del Toro palasi kauhun pariin nelj\xc3\xa4nnell\xc3\xa4 elokuvallaan, sarjakuvaan perustuvalla vampyyritarinalla Blade II (2002), joka ker\xc3\xa4si lipputuloina yli 150 miljoonaa dollaria. My\xc3\xb6s elokuva Hellboy (2004) perustuu sarjakuvaan samoin kuin sen jatko-osa Hellboy II: The Golden Army (2008). N\xc3\xa4iden v\xc3\xa4liss\xc3\xa4 del Toro teki Espanjassa fantasiaelokuvan Pan\xe2\x80\x99s Labyrinth (2006), joka tuotti yli 80 miljoonaa dollaria ja oli yksi vuoden katsotuimpia elokuvia my\xc3\xb6s Yhdysvalloissa. Elokuva sai kuusi Oscar-ehdokkuutta, joista yksi parhaasta vieraskielisest\xc3\xa4 elokuvasta, ja se voitti kolmessa kategoriassa._NEWLINE_Del Toron ilmoitettiin vuonna 2008 ohjaavan Peter Jacksonin tuottamat ja J. R. R. Tolkienin kirjaan pohjaavat Hobitti-elokuvat. Toukokuun lopussa 2010 del Toro kuitenkin ilmoitti j\xc3\xa4tt\xc3\xa4v\xc3\xa4ns\xc3\xa4 ohjaajan pestin studioiden ongelmien viiv\xc3\xa4stytetty\xc3\xa4 tuotantoa toistuvasti. My\xc3\xb6s yhten\xc3\xa4 k\xc3\xa4sikirjoittajista ty\xc3\xb6skennellyt del Toro jatkoi projektissa k\xc3\xa4sikirjoituksen valmistumiseen saakka. H\xc3\xa4n luonnehti ohjaajan roolista luopumista \xe2\x80\x9del\xc3\xa4m\xc3\xa4ns\xc3\xa4 vaikeimmaksi p\xc3\xa4\xc3\xa4t\xc3\xb6kseksi\xe2\x80\x9d._NEWLINE_Vuonna 2010 del Toro perusti visuaalisia efektej\xc3\xa4 tuottavan yhti\xc3\xb6n nimelt\xc3\xa4 Mirada._NEWLINE_Del Toron seuraava elokuva, Pacific Rim \xe2\x80\x93 Hy\xc3\xb6kk\xc3\xa4ys Maahan (2013) on suuren budjetin elokuva, jossa j\xc3\xa4ttim\xc3\xa4iset robottisotilaat taistelevat j\xc3\xa4ttil\xc3\xa4ishirvi\xc3\xb6it\xc3\xa4 vastaan. Crimson Peak (2015) on taiteellinen kauhuelokuva, joka kertoo kauhistusta aiheuttavasta talosta, jolla on muisti._NEWLINE_The Shape of Water (2017) on tumma fantasia-rakkaustarina. Elokuva voitti Venetsian elokuvajuhlien p\xc3\xa4\xc3\xa4palkinnon ja toi del Torolle parhaan ohjaajan Golden Globen. Elokuva oli vuonna 2018 ehdolla 13 Oscar-kategoriassa. Del Toro voitti elokuvasta parhaan ohjauksen Oscarin, ja elokuvalle my\xc3\xb6nnettiin my\xc3\xb6s parhaan elokuvan palkinto, jonka del Toro otti sen tuottajana vastaan._NEWLINE_Del Toro on ollut naimisissa Lorenza Newtonin kanssa vuodesta 1986, ja heill\xc3\xa4 on kaksi tyt\xc3\xa4rt\xc3\xa4. Del Toron is\xc3\xa4 kidnapattiin vuonna 1998 ja vapautettiin kaksi kuukautta my\xc3\xb6hemmin lunnaita vastaan. Sen j\xc3\xa4lkeen del Toro muutti perheineen Yhdysvaltoihin.'